**Р Е П У Б Л И К А С Р Б И Ј А**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**ЦЕНТАР ЗА СОЦИЈАЛНИ РАД - КОСЈЕРИЋ**

**ИЗВЕШТАЈ О РАДУ ЦЕНТРА ЗА СОЦИЈАЛНИ РАД**

**КОСЈЕРИЋ**

**ЗА 2023. ГОДИНУ**

**ФЕБРУАР 2024.ГОД.**

**СТРУКТУРА ИЗВЕШТАЈА**

**ОСНОВНЕ ИНФОРМАЦИЈЕ О ЦЕНТРУ ЗА СОЦИЈАЛНИ РАД**

1. **УВОДНИ ДЕО**

**ПРЕДМЕТ ИЗВЕШТАЈА**

**ОСНОВА ЗА ИЗРАДУ ИЗВЕШТАЈА**

**OСНОВНА СОЦИО-ЕКОНОМСКА ОБЕЛЕЖЈА ОПШТИНЕ КОСЈЕРИЋ**

1. **ДЕО**

**КАПАЦИТЕТИ ЦЕНТРА ЗА СОЦИЈАЛНИ РАД**

1. **ДЕО**

**КОРИСНИЦИ УСЛУГА ЦЕНТРА ЗА СОЦИЈАЛНИ РАД**

1. **ДЕО**

**ПОСЛОВИ ЦЕНТРА ЗА СОЦИЈАЛНИ РАД НА ОСТВАРИВАЊУ ПРАВА,**

**ПРИМЕНИ МЕРА И ОБЕЗБЕЂИВАЊУ УСЛУГА**

1. **ДЕО**

**ФИНАНСИЈСКИ ИЗВЕШТАЈ**

**ЗАКЉУЧНА РАЗМАТРАЊА**

**ОСНОВНЕ ИНФОРМАЦИЈЕ О ЦЕНТРУ ЗА СОЦИЈАЛНИ РАД**

* ЦЕНТАР ЗА СОЦИЈAЛНИ РАД КОСЈЕРИЋ
* ОПШТИНА КОСЈЕРИЋ
* ГОДИНА ОСНИВАЊА . . 1985
* ДИРЕКТОР . . . . . . . . . ЗОРИЦА МАРИНКОВИЋ, дипл. ецц.
* E-mail . . . . . . . . . . . . . [kosjeric.csr@minrzs.gov.rs](mailto:kosjeric.csr@minrzs.gov.rs)
* АДРЕСА И ПОШ. БРОЈ . . . Радише Петронијевић 4, 31260 Косјерић
* ТЕЛЕФОНИ / TELEFAX . . 031/782-541

**УВОДНИ ДЕО**

**Предмет извештавања су:**

(a) подаци о Центру за социјални рад као пружаоцу услуга

(b) број, структура, крактеристике и значајна обележја корисника услуга, као и старосне групе корисника према оствареним правима примењеним мерама и пруженим услугама

(c) послови ЦСР на остваривању права,примени мера и обезбеђивању услуга

Подаци за изради извештаја су добијени на основу података из евиденције ЦСР, података добијених по захтеву од:

НСЗ, РФПИО, РФЗО, Пореске управе, Матичне службе, Управе за аграрна плаћања , Основног суда, Републичког завода за статистику.

Oснова за израду извештаја је евиденција о корисницима уписаним у Регистар корисника. У Регистар корисника евидентирају се, хронолошким редом, сва лица која се обрате Центру за социјални рад, ради остваривања права или услуга социјалне заштите, лица која су годинама корисници центра, осим лица која траже потврде и уверења.

Извештај је намењен оснивачу Центра за социјални рад – локалној самоуправи, и свим заинтересованим грађанима .

**Извештај о раду за 2023. годину урађен је према упутству Завода за социјалну заштиту, а већ шесту годину ради се и у дигиталном облику ( „Аурора“ ) . Неки битни подаци биће предмет и овог Извештаја.** Делатност и јавна овлашћења Центра за социјални рад регулисана су Законом о социјалној заштити („Сл. Гласник РС“ 24/2011) и Правилником о организацији, нормативима и стандардима рада Центра за социјални рад („Сл. Гласник РС 59/08, 37/10). , Породичним законом, Кривичним законом РС, Законом о кривичном поступку и Законом о прекршајном поступку, Законом о општем управном поступку, Законом о малолетним учиниоцима кривичних дела и кривичноправној заштити малолетних лица, Законом о раду, Законом о слободном приступу информацијама од јавног значаја, Законом о безбедности и здрављу на раду, Законом о заштити података о личности и Законом о спречавању насиља у породици(Сл.гласник РС, бр. 94/2016.)

Центар за социјални рад одлучује о остваривању права корисника утврђених законом које доноси Република Србија и права и материјалних обезбеђења које Jединица локалне самоуправе прописује Одлуком о социјалној заштити Општине Косјерић. (Сл.гласник 18 из 2017.године).

Центар за социјални рад у оквиру јавних овлашћења, у складу са законом:

* процењује потребе и снаге корисника и ризике по њега и планира пружање одређених услуга социјалне заштите;
* спроводи поступке и одлучује о правима на материјална давања и о коришћењу одређених услуга социјалне заштите;
* предузима прописане мере, покреће и учествује у судским и другим поступцима;

Спроводи поступке:

* хранитељства;
* усвојењa;
* старатељствa;
* остваривања права на додатак за помоћ и негу другог лица;
* остваривања права на смештај у установу социјалне заштите
* одређивањa и променe личног имена детета;
* мерама превентивног надзора над вршењем родитељског права;
* мера корективног надзора над вршењем родитељског права.
* води прописане евиденције и стара се о чувању документације корисника.

У вршењу јавних овлашћења Центар, у складу са законом, обавља следеће послове:

* спроводи активности одређене Законом о спречавању насиља у породици које се односе на пружање заштите и подршке жртвама насиља и вођења евиденције о насиљу у породици, учествује у раду Групе за координацију и сарадњу за подршку жртвама насиља у тужилаштву
* спроводи поступак посредовања – медијације у породичним односима
* доставља налаз и стручно мишљење, на захтев суда, у парницама у којима се одлучује о заштити права детета или о вршењу односно лишењу родитељског права
* доставља, на захтев суда, мишљење о сврсисходности мере заштите од насиља у породици коју је тражио други овлашћени тужилац
* пружа помоћ у прибављању потребних доказа суду пред којим се води поступак у спору за заштиту од насиља у породици
* доставља мишљење суду пред којим се води кривични поступак против малолетника у погледу чињеница које се односе на узраст малолетника, чињеница потребних за оцену његове зрелости, испитује средину у којој и прилике под којима малолетник живи и друге околности које се тичу његове личности и понашања
* присуствује седници већа за малолетнике и главном претресу у кривичном поступку против малолетног учиниоца кривичног дела
* обавља друге послове утврђене законом.

I У области пружања дневних услуга: помоћ у кући и лични пратилац, Центар ради стручни налаз и мишљење, процену и доноси Решење . Сарађује са лиценцираним пружаоцем услуга – удружењем „ СОС-КОС“.

Права на материјалну подршку утврђена Одлуком о социјалној заштити Општине Косјерић, а која се остварују у Центру су:

1. Право на једнократну помоћ
2. Право на ванредну новчану помоћ
3. Право на опрему корисника за смештај у установу или другу породицу
4. Право на обезбеђење огрева
5. Право на потпуну или делимичну накнаду трошкова комуналних услуга
6. Право на накнаду трошкова сахране
7. Право на путне трошкове пролазника
8. Новчана помоћ незапосленим породиљама
9. Право на бесплатан оброк
10. Право на надокнаду трошкова продуженог боравка

**ОСНОВНА СОЦИО-ЕКОНОМСКА ОБЕЛЕЖЈА ОПШТИНЕ КОСЈЕРИЋ**

СТАНОВНИШТВО ОПШТИНЕ КОСЈЕРИЋ

Према подацима Републичког завода за статистику, а после пописа из 2022.године, постоји процењени број становника у општини Косјерић по годинама.

Број становника према познатим подацима, приказан је у следећој табели:

|  |  |
| --- | --- |
| година | Број становника |
| 2002 | 14.001 |
| 2011 | 12.167 |
| **2022** | **10.270** |

Табела 1.(извор Републички завод за статистику)

Природни прираштај за последњих пет година и број умрлих лица

|  |  |  |
| --- | --- | --- |
| година | рођена деца | умрла лица |
| 2019 | 71 | 201 |
| 2020 | 64 | 174 |
| 2021 | 70 | 172 |
| 2022 | 76 | 208 |
| **2023** | **71** | **190** |

Табела 2. (извор Матична служба општине Косјерић и Дом здравља Косјерић)

Број склoпљених и разведених бракова у последњих пет година

|  |  |  |
| --- | --- | --- |
| Година | склопљени бракови | разведени бракови |
| 2019 | 45 |  |
| 2020 | 33 | 6 |
| 2021 | 54 | 22 |
| 2022 | 48 | 12 |
| **2023** | **52** | **19** |

Табела 3. (извор Матична служба општине Косјерић и Основни суд Пожега)

Општину Косјерић чини 14 сеоских месних заједница и једна градска. Општина се простире на површини од 358 km².

Карактеристика општине Косјерић је да већинско становништво припада српском националном ентитету, а остале националности се јављају спорадично.

**ДРУШТВЕНО - ЕКОНОМСКА СТРУКТУРА ОПШТИНЕ КОСЈЕРИЋ**

На територији општине Косјерић регистровано је и послује 92 правна лица. Нека од тих правних лица су: ЕЛКОК АД - производња проводника, каблова и поцинкованих трака, ТИТАН - ЦЕМЕНТАРА Косјерић - производња цемента, ЕУРОИН фабрика за производњу делова обуће, ИРКОМ д.о.о.- производња боја, лакова, средстава за заштиту дрвета, пасте за прање руку и др AQUAPUR- предузеће за производњу базена и филтера за пречишћавање отпадних вода, КЕПО д.о.о. предузеће за производњу бакарних фитинга и инсталирање система за грејање, млекара МИН , Wagen д.о.о., Артос, НСТ, Армакос градња, Арамакс - стовариште, [By me company](https://sr.wikipedia.org/w/index.php?title=By_me_company&action=edit&redlink=1) - производња женских одевних предмета**,** Дестилерија Зарић и још неколико предузетничких радњи. Доминантне привредне гране, поред индустрије, су пољопривреда, воћарство, туризам и угоститељство. Производња малине и велики број хладњача за прераду сезонског воћа и поврћа омогућава стално и сезонско запошљавање већег броја радника.

**Према подацима Пореске управе Филијала Ужице у Општини Косјерић има :**

* **Активних правних лица 92**
* **Активних предузетничких радњи 502**

Број запослених:

|  |  |  |
| --- | --- | --- |
| година | број запослених из радног односа | број запослених-самостална делатност |
| 2019 | 2590 | 307 |
| 2020 | 2588 | 310 |
| 2021 | 2592 | 332 |
| 2022 | 2580 | 313 |
| **2023** | **2582** | **336** |

Табела 4. (извор РФЗО Косјерић према здравственом осигурању)

Према подацима Националне службе за запошљавање укупан број незапослених лица на територији општине у претходних пет година је:

|  |  |  |
| --- | --- | --- |
| година | укупно | од тога жене |
| 2019 | 523 | 285 |
| 2020 | 542 | 335 |
| 2021 | 511 | 300 |
| 2022 | 453 | 248 |
| **2023** | **407** | **244** |

Табела 5. (извор НСЗ Косјерић)

**Број пољопривредних регистрованих уписаних газдинстава у 2023. години је 2.434**

Број пензионера у 2023.г. на подручју општине Косјерић, износи укупно 2951. У наредној табели је дат број пензионера у претходним годинама:

|  |  |  |  |  |  |  |
| --- | --- | --- | --- | --- | --- | --- |
| година | из фонда запослених | Из фонда самосталних делатности | Из пољопривредног фонда | Бивши војни фонд | Укупно |  |
| 2019 | 2003 | 157 | 1001 |  | 3061 |  |
| 2020 | 1911 | 166 | 974 |  | 3051 |  |
| 2021 | 1919 | 173 | 968 |  | 3060 |  |
| 2022 | 1903 | 174 | 864 | 11 | 2952 |  |
| **2023** | **1919** | **185** | **836** | **11** | **2951** |  |

Табела 6. (извор фонд ПИО Ужице)

Основна здравствена заштита организована је у оквиру Дома здравља и једне сеоске амбуланте.

Предшколски процес образовања одвија се у оквиру Дечјег вртића. Број деце која користе услуге вртића је **299**, а број деце предшколског узраста **67** и на Варди **2**. Основно образовање се спроводи у 2 матичне основне школе од којих обе имају своје јединице у сеоским срединама.

Основну школу Мито Игумановић и припадајуће сеоске школе,. У 2023.години, школску годину је похађало **608** ученика, 1 ученик мање него у 2022.год. О.Ш.“ Јордан Ђукановић“ на Варди у 2022.год.број ученика је 77**,**  а у 2023.год.број ученика је **74** (3 ученика мање од претходне године).

Средње образовање одвија се у Техничкој школи, са три образовна профила : економски техничар, електротехничар рачунара и трговац.. У 2022.години школу је похађао 191 ученик. А у 2023.год. број ученика је **191** исти као претходне године).

|  |  |  |
| --- | --- | --- |
| година | просечна нето зарада по запос-  леном у Косјерићу | просечна нето зарада у Републици |
| 2019 | 46.909,00 | 58.132,00 |
| 2020 | 51.108,00 | 60.073,00 |
| 2021 | 55.756,67 | 65.843,50 |
| 2022 | 62542,25 | 74912,83 |
| **2023** | **70668.00** | **85994.16** |

**КАПАЦИТЕТИ ЦЕНТРА ЗА СОЦИЈАЛНИ РАД**

Организациону структуру ЦСР Косјерић према Правилнику о организацији и систематизацији послова и Решењу министарства рада и социјалне политике број 112-01-151/58/2008-09 од 01.12.2008. године, чини 7 запослених, чији се рад финансира из републичког буџета, а од тога 4 стручна радника.

Структура запослених радника на пословима социјалног рада према стручном профилу запослених је следећа:

1. Водитељ случаја/супервизор – дипл.специјални педагог

2. Водитељ случаја – социјални радник

3. Водитељ случаја – дипл. психолог

4. Стручни радник на управно-правним пословима – дипл.правник

Стручни радници Центра раде само у оквиру јавних овлашћења, нису ангажовани у пружању локалних услуга, осим у делу стручног рада ( процене, налаз и мишљење и решења)

kоје им је Законом прописано.

Сви запослени у Центру раде 100% радног времена, сви се финансирају из Буџета

Републике.

Пословни простор Центра за социјални рад за општину Косјерић се налази на трећем спрату зграде изнад полицијске станице, на истом спрату са пословним простором Националне службе за запошљавање. Величина пословног простора одговара потребама стручног рада Центра.

**Целокупна оцена опремљености је задовољавајућа и даје предуслове професионалном обављању делатности ЦСР. У току 2023.године урађена је репарација персоналних рачунара са Windows 7 на Windows 11 Pro, ради бржег и ефикаснијег рада услед све већег броја апликација на којима се ради. Иначе у јануару 2023.године Центар је почео са радом на новом Информационом систему социјалне заштите СОЗИС, који је омогућио дигитализацију 511 различитих врста поступака које грађани остварују у оквиру Центра за социјални рад**. **Подаци о корисницима у Центру се прибављају електронским путем, што олакшава корисницима да остваре своја права. Пројекат Е-беба, функционише у потпуности, као и информациони систем извршења буџета СПИРИ од јануара 2023.године, директно електронско финансијско пословање са Народном банком.**

**Оперативна употреба регистра Социјална карта која је отпочела је 04.априла 2022.године. , имплементирана је у току 2023.године.**

Поступци који су у надлежности Центра за социјални рад, пре свих поступак остваривања права на новчану социјалну помоћ, су знатно унапређени и убрзани коришћењем Регистра социјална карта.

Утицај разрешавања обавештења у Регистру социјална карта снажно се одражава на ефикасност и брзину управног поступка, утиче на потпуно и правилно утврђивање чињеничног стања и доношење законите одлуке и знатно олакшава процесни статус странака, јер их растерећује прикупљања обимне документације.

Нотификације које се односе не грешке искључености су допринеле информисању корисника о правима која актуелно не користе, а могу их остварити. Центар за социјални рад је уредно обавестио све кориснике на које се односи наведена нотификација, али нема сазнања да ли су права заправо и остварена у другим надлежним државним органима и органима локалне самоуправе.

Нотификације јасно и недвосмислено указују овлашћеном службеном лицу на постојање сметњи, уочених неправилности или неслагања у погледу постојања услова за коришћење права из области социјалне заштите, као и постојање услова за остваривање конкретног права, које одређено лице актуелно не ужива.

У техничке недостатке можемо навести недоступност услуга одређеним корисницима, нарочито особама са инвалидитетом, с обзиром да се Центар налази на другом спрату. Овај недостатак превазилази се посетама стручних радника таквим особама.

Центар за социјални рад поседује два службена возила и то: путничко возило марке Застава 10 и теренско возило Лада Нива.

У складу са сталним јачањем професионалних капацитета запослених у социјалној заштити-потребом за континуираним усавршавањем и стицањем бодова за лиценце, стручни радници Центра су присуствовали потребним семинарима у току 2023.године и то :

* „ Насиље у породици, изазови, проблеми и могућа решења“
* „ Унапређење процеса процене и подршке родитељима“
* „ Налаз и мишљење органа старатељства у кривичном поступку према малолетницима“
* „ Успостављање и развијање услуге породични смештај за одрасла и старија лица и лица са инвалидитетом“,
* „ Радна активација корисника НСП“

Организација стручног рада у Центру за социјални рад је у складу са Правилником о стандардима и организацији рада Центара за социјални рад који је Влада Републике усвојила у јуну 2008. године и реализује се у оквиру једне организационе јединице.

Од средине 2005. године, по препоруци Министраства рада и социјалне политике, ЦСР Косјерић организовао је пасивно дежурство или приправност стручних радника 24 сата дневно током целе године. У сваком тренутку један стручни радник дежура поред телефона и по потреби се ангажује на решавању конкретних проблема. У 2023.години било је **три неодложне интервенције.**

**КОРИСНИЦИ ПРАВА И УСЛУГА ЦЕНТРА ЗА СОЦИЈАЛНИ РАД**

Највећи број корисника су пренети из претходне године и они дужи низ година користе права и услуге Центра за социјални рад у Косјерићу. **Најчешће су то корисници: новчане социјалне помоћи, једнократних новчаних помоћи, додатка за туђу негу и помоћ као и увећаног додатака за туђу негу и помоћ, услуга смештаја - породичног, домског, на хранитељству и старатељске заштите, корисници жртве насиља којима је неопходна подршка стручних радника Центра, поверавање мал.деце у поступку развода брака, рад са малолетницима који су у сукобу са законом.** Сваке године евидентира се одређени број нових корисника и један број њих остаје дуже у систему социјалне заштите док одређени број по завршетку пружене услуге излази из система социјалне заштите .

Број старијих лица која имају потребу за сталном новчаном социјалном помоћи је већи, али не могу да остваре право, јер су то лица која живе на селу и имају имовину која прелази законски

лимитиран ниво, а не желе да ставе хипотеку на земљу, или не желе да туже децу, која

имају обавезу издржавања, што је такође законски услов.

Број корисника у 2023. години на евиденцији Центра према подацима из СОЗИСА био је **843.**

Жртве насиља по годинама од када се води евиденција:

|  |  |  |
| --- | --- | --- |
| Година | Број жртава | Изречене мере заштите од насиља |
| 2019 | 38 | 114 |
| 2020 | 37 | 50 |
| 2021 | 30 | 105 |
| **2022** | **30** | **83** |
| **2023** | **43** | **101** |

Присутан је и одређен број реактивираних корисника који се после одређеног времена и по неколико година поново враћају и користе услуге Центра. Најчешћи разлози због којих корисници улазе у систем социјалне заштите код одраслих су материјална угроженост и здравствени проблеми, а код старијих, поред здравствених проблема и усамљеност, удаљеност сродника и мале пензије. У установама социјалне заштите на смештају налази се **27** лица. Шесторо деце је смештено у хранитељске породице и једно дете је смештено у Установу социјалне заштите.

Највећи број корисника једнократних помоћи је и даље из категорије одраслих, из сеоске средине, већина их је незапослена, имају одређене здравствене проблеме. Најзаступљеније су породице са једним чланом и то су најчешће корисници са сеоског подручја из категорије одраслих и старих. Одрасли и старији на селу су посебно угрожене категорије корисника, све мање могу да се баве пољопривредом, имају мале пензије или су без прихода. Такви корисници обраћају се углавном за трошкове лечења и хране.

**ЛОКАЛНА ПРАВА И УСЛУГЕ**

Највећи број корисника користио је право на једнократне помоћи по више намена и више пута у току године. Велики број једнократних помоћи поред намене за исхрану односи се и на трошкове лечења и куповину лекова као и на одлазак на специјалистичке прегледе у друга места. Поред тога ту су и трошкови за набавку огревног дрвета, субвенционисани комунални трошкови за децу са посебним потребама, школски прибор и друго.

**Групи осталих припадају и незапослене породиље које имају месечну надокнаду од 10.000,00 динара до годину дана старости детета на основу Одлуке о социјалној заштити општине Косјерић**.

Број материјално угрожених лица (корисника једнократних помоћи и НСП ) у 2023 години био је 312. На евиденцији Центра у прошлој години било је 130 особа са инвалидитетом.

Напомињемо да корисник може више пута да се обрати за једнократну помоћ

**( предвиђено Општинском Одлуком), али укупан износ једнократних помоћи не може *прећи лимит прописан Одлуком, на годишњем нивоу.***

**ПОСЛОВИ ЦСР НА ОСТВАРИВАЊУ ПРАВА, ПРИМЕНИ МЕРА И ОБЕЗБЕЂИВАЊУ УСЛУГА**

У току године највећи број решења код остваривања локалних права забележен је код решавања о праву на једнократну новчану помоћ. (291 решење).

Основни проблем породица и појединаца са минималним примањима, је тај што нису у могућности да остваре додатне приходе из разлога што имају одређене здравствене проблеме, умањену радну способност. У таквим случајевима одобравају се повремено једнократне помоћи.

У прошлој години , као и у неколико претходних година , наставља се стална потреба за услугом смештаја корисника у Установе социјалне заштите (домове). За немоћна остарела лица без породичног старања, једини вид збрињавања је смештај у Установе социјалне заштите (домове). Процедура самог смештаја захтева одређени временски период припреме корисника, прибављање одређене медицинске документације, сарадњу са здравственим установама. Послови смештаја у домове спадају у групу тежих и сложенијих послова које обављају стручни радници Центра.

**ФИНАНСИЈСКИ ИЗВЕШТАЈ**

Буџетом Општине Косјерић, за 2023.год. Центру за социјални рад опредељен је износ од 6.650.000,00 динара за проширена права (једнократне новчане помоћи, незапослене породиље) и за материјалне трошкове.Према финансијском извештају за 2023.годину, који је **усвојен на седници Управног одбора 29.02.2023.** године, структура прихода и расхода средстава из локалне самоуправе је следећа:

|  |  |  |  |  |
| --- | --- | --- | --- | --- |
| Ред.бр. | Назив апропријације | ПЛАНИРАНО ЗА 01.01.-  31.12.2023. | ТРЕБОВАНА  СРЕДСТВА | НАПЛАЋЕНО  ИЗ БУЏЕТА |
| 1. | ПРОШИРЕНА ПРАВА  -472411-помоћ за незапослене породиље  -472931 – једнократне новчане помоћи | 5.350.000,00  1.850.000,00  3.500.000,00 | 4.226.643,47  922.463,00  3.304.180,47 | 4.226.643,47  922.463,00  3.304.180,47 |
| 2. | МАТЕРИЈАЛНИ  ТРОШКОВИ | 1.300.000,00 | 899.560,66 | 899.560,66 |
| 3.. | **СВЕГА** | **6.650.000,00** | **5.126.204,13** | **5.126.204,13** |

Образложење:

Када су у питању средства локалне самоуправе, проценат потрошених средстава у прошлој години у односу на план је **77,09%.**Од укупно планираних **6.650.000,00** динара потрошено је **5.126.204,13** динара. Мање је утрошено него што је планирано .

Од укупног износа примљених средстава највећи износ је потрошен на проширена права која се финансирају из буџета локалне самоуправе по Одлуци о проширеним правима коју је донела Скупштина општине Косјерић и то за исплату једнократних помоћи у новцу, натури, школском прибору и сл.

**ЗАКЉУЧНА РАЗМАТРАЊА**

У 2023.години настављена је добра сарадња са свим институцијама лoкалне заједнице, са Домом здравља, Полицијском станицом , Основном школом, Дечјим вртићем, Oпштинскoм oрганизацијoм Црвенoг крста и и надлежним институцијама и организацијама на регионалном и републичком нивоу.

**Током 2023.године Центар је склопио Споразум о међусобној сарадњи са Здравственим центром Ужице ОЈ Дом здравља Косјерић и КЈП «Елан» Косјерић, ради спровођења васпитне мере – посебне обавезе , да се без накнаде укључе у рад хуманитарних организација, или у послове социјалног и еколошког садржаја за малолетне учиниоце кривичних дела , а по налогу Вишег суда из Ужица.**

**У случајевима насиља у породици унапређена је сарадња са Полицијском станицом, Домом здравља, Тужилаштвoм, Основним судoм, Прекршајним судом.**

Проблеми око упућивања корисника са одређеним психијатријским дијагнозама нарочито кад се ради о лицима без породичног старања, на даље специјалистичко лечење у Здравствени центар Ужице индиректно и даље постоје, иако је сарадња са Домом здравља у Косјерићу одлична.

О финансијском пословању Центар је редовно извештавао и Министарство и Локалну самоуправу, на сваки захтев. Локалној самоуправи достављају се редовни месечни извештаји о трошењу средстава опредељених Центру буџетом Општине Косјерић.

Управни одбор је редовно извештаван о основним токовима реформских процеса (законских и стручних) у области социјалне заштите.

У току 2023. године израђени су следећи аналитички извештаји и информације:

* Извештај о раду Центра за 2022. годину.
* Програм рада Центра за социјални рад за 2023. годину.
* Финансијски извештај за 2022.годину
* Финансијски план за 2023.годину
* Годишњи статистички извештај о корисницима, мерама и услугама социјалне заштите

( Аурора) за 2022.годину

* Разни статистички и други извештаји на захтев републичких и градских органа.
* Информатор о раду
* Извештај о решавању нотификација у Регистру социјална карта.
* План управљања ризицима од повреде принципа родне равноправности.
* Финансијско управљање и контрола и Интерна ревизија

О информацијама везаним за рад Центра за социјални рад, грађани се могу

информисати на https://csrkosjeric.org.rs/

ДИРЕКТОР

Зорица Маринковић